نیائے سوتر

تصغیر|260px|قدیم نیائے سوتروں کے مطابق علمِ صحیح کے ذرائع (پَرَمان)

**نیائے سوتر** قدیم ہندوستان کی ایک سنسکرت کتاب ہے جسے اکشپاد گوتم نے تصنیف کیا تھا۔ یہ ہندو فلسفہ کے نیائے مکتب فکر کی بنیادی کتاب ہے۔ اس کی تصنیف کی تاریخ اور اس کے مصنف کے سوانح زندگی نامعلوم ہیں، لیکن مختلف قیاسات کہتے ہیں کہ یہ چھٹی صدی قبل مسیح اور دوسری صدی عیسوی کے درمیان کا عرصہ رہا ہوگا۔ شاید یہ کتاب مختلف ادوار میں ایک سے زائد مصنفین کے ہاتھوں پایۂ تکمیل کو پہنچی ہے۔ یہ کتاب پانچ ذیلی کتابوں پر مشتمل ہے، جن میں سے ہر کتاب دو ابواب پر محیط ہے۔ نیز اس میں استدلال کے اصولوں، منطق، علمیات اور مابعد الطبیعیات سے متعلق کل 528 حکیمانہ سوتر موجود ہیں۔

نیائے سوتر ایک ہندو تصنیف ہے، جس میں علم و منطق پر خصوصی توجہ دی گئی ہے اور یہی اس کتاب کی وجہ امتیاز ہے۔ کتاب میں ویدک رسومات کا کوئی ذکر نہیں ملتا۔ کتاب اول عمومی تعارف اور علم کے سولہ زمروں کی فہرست پر مشتمل ہے۔ کتاب دوم پرمان (علمیات) پر ہے، کتاب سوم "پرے مئے" یا علم کے موضوعات سے متعلق ہے جبکہ بقیہ کتابوں میں علم کی ماہیت پر بحث کی گئی ہے۔ صداقت و استناد کے تجرباتی نظریہ پر جو نیائے روایت وجود میں آئی تھی، اس کی بنیاد اسی نیائے سوتر نے رکھی تھی۔ نیائے سوتر اس امر پر بھی زور دیتی ہے کہ کسی بات کے مستند ہونے کے لیے وجدان کو اس کا بھلا معلوم ہونا یا مذہبی صحائف میں اس کا مذکور ہونا کافی نہيں۔

نیائے سوتر خاصی بڑی تعداد میں اور متفرق موضوعات کا احاطہ کرتے ہیں، جن میں "ترک ودیا" یعنی منطق یا "واد ودیا" یعنی علم الجدل بالخصوص قابل ذکر ہے۔ نیز نیائے سوتر کا تعلق ویشیشک کے علمیاتی اور مابعد الطبیعیاتی نظام سے بھی ہے لیکن یہ اسے مزید وسعت دیتے ہیں۔ بعد میں لکھی جانے والی شروحات نے نیائے سوتروں کی وضاحت، تشریح اور ان پر بحث و مباحثہ جاری رکھا۔ ان میں قدیم ترین دستیاب شرح پکشل سوامن واتسیاین (पक्षिलस्वामिन वात्स्यायन) (پانچویں سے چھٹی صدی عیسوی) ہے، جس کے بعد ادیوتکر کی "نیائے وارتک" (چھٹی سے ساتویں صدی عیسوی)، واچسپتی مشرا کی "تاتپریہ ٹیکا" (نویں صدی عیسوی)، ادین کی "تاتپریہ پَری شدّہی" (دسویں صدی عیسوی) اور جینت بھٹ کی "نیائے منجری" (دسویں صدی عیسوی) جیسی اہم شروحات منظر عام پر آئیں۔

## مصنف اور عہد مصنف
اکشپاد گوتم کو نیائے سوتر کا مصنف کہا جاتا ہے اور یہ امر یقینی ہے کہ اکشپاد اس کے پہلے مصنف تھے۔ کارل پوٹر کے مطابق یہ نام ہندوستان میں بہت عام رہا ہے اور اس کے مصنف کو از راہ عقیدت گوتم، دیرگھ تپس اور اکش پاد گوتم کے ناموں سے بھی یاد کیا جاتا ہے۔ گوتم کے سوانح زندگی اور ان کے عہد کے متعلق بہت کم معلومات دستیاب ہیں۔ کتاب کے تجزیے پر مبنی علمی اندازے چھٹی صدی قبل مسیح (جو انھیں گوتم بدھ اور مہاویر کا ہم عصر قرار دیتے ہیں) سے لے کر دوسری صدی عیسوی تک کا احاطہ کرتے ہیں۔ بعض ماہرین اس نظریے کو ترجیح دیتے ہیں کہ نیائے سوتر جیسی دقیق کتاب میں وقت کے ساتھ ساتھ متعدد مصنفین نے اضافہ کیا، جس کا اولین متن قبل مسیح کے پہلے ہزارے کے وسط سے تعلق رکھتا ہے اور اسے گوتم نے مرتب کیا تھا۔ یہ غالب امکان ہے کہ اس کتاب کی پہلی اور پانچویں جلد قدیم ترین ہے، جبکہ تیسری اور چوتھی جلد کو سب سے آخر میں شامل کیا گیا ہوگا، لیکن یہ یقینی نہیں ہے۔

جینین فاؤلر بیان کرتی ہیں کہ یہ ممکن ہے کہ نیائے اور علمِ استدلال کی جڑیں ویدک عہد تک پھیلی ہوئی ہوں؛ یہ قدیم ہندوستانی روایت میں پروان چڑھا جس میں "بادشاہوں کے درباروں اور ویدک فلاسفہ کے مکاتب میں بحث و مباحثے کے مقابلے" منعقد ہوتے تھے اور گوتم وہ شخصیت تھے جنھوں نے اس پہلے سے موجود علم کو نچوڑ کر سوتروں کی شکل میں ترتیب دیا۔ انھی سوتروں کو نیائے سوتر کا نام دیا گیا۔

ہندومت کے نیائے مکتب فکر نے ہندو فلسفہ کے دیگر تمام مدارس کے ساتھ ساتھ بدھ مت کو بھی متاثر کیا۔ اپنے اختلافات کے باوجود ان ماہرین نے ایک دوسرے سے تعلیم حاصل کی اور مختلف نظریات پر بحث کی؛ تبتی ریکارڈ یہ بتاتے ہیں کہ بودھ گیانیوں نے فن منطق و استدلال میں مہارت حاصل کرنے کے لیے ہندو نیائے دانش وروں کے پاس برسوں قیام کیا۔ اس تعاون نے محققین کو نیائے سوتر کے موجودہ نسخہ کی ترتیبِ زمانی کو قبل از تکمیل کی تاریخ یعنی دوسری صدی عیسوی تک محدود کرنے میں مدد دی ہے، کیونکہ اس دور کے مشہور ترین اور مستند بودھ دانش ور ناگ ارجن واضح طور پر لکھتے ہیں کہ "سوتر 4.2.25 میں بدھ مت کے مدھمیک نظام کی تردید کی گئی ہے"۔ دیگر قدیم بودھی متون اس بات کی تصدیق کرتے ہیں کہ نیائے سوتر ان سے پہلے موجود تھی اور یہ کتاب ہندومت کے قدیم نیائے مکتب فکر کی اساسی کتاب تسلیم کی جاتی ہے۔

## بنیادی ڈھانچہ

یہ کتاب "سوتر" کے اسلوب نگارش میں لکھی گئی ہے۔ "سوتر" سنسکرت کا لفظ ہے جس کے معنی "ڈوری یا دھاگہ" کے ہیں، یہ لفظ کسی مخصوص شعبے یا مکتبِ فکر کے علم کی مختصر رہنما کتاب کی نمائندگی کرتا ہے۔ ہر "سوتر" ایک مختصر اصول کی مانند ہوتا ہے، جیسے چند الفاظ یا ابجد میں سمویا ہوا کوئی کلیہ، جس کے گرد "مذہبی رسومات، فلسفہ، صرف و نحو یا علم کے کسی بھی شعبے کی تعلیمات" بنی جا سکتی ہیں۔ سوتروں کو اس لیے مرتب کیا گیا تھا تاکہ انھیں یاد رکھا جا سکے، حوالے کے طور پر استعمال کیا جائے اور ایک نسل سے دوسری نسل تک نظریات کی تعلیم و ترسیل میں مدد مل سکے۔

نیائے سوتر پانچ کتابوں میں منقسم ہے اور ہر کتاب مزید دو ابواب میں تقسیم ہے۔ پوٹر کے بیان کی رو سے اس کتاب کا ڈھانچہ "آہنِکوں" (आह्निक) یا یومیہ اسباق کی صورت میں ترتیب دیا گیا ہے، جہاں ہر حصہ متعدد سوتروں یا اقوالِ حکمت پر مشتمل ہے۔ اس کتاب کو "پرَکرنوں" (प्रकरण) یا موضوعات کے لحاظ سے بھی مرتب کیا گیا ہے جنھیں بعد کے شارحین مثلاً واتسیاین اور واچسپتی مشرا نے اپنے "بھاشیہ" (भाष्य) لکھنے کے لیے استعمال کیا؛ یہ وہ قدیم متون ہیں جو آج تک محفوظ ہیں۔ نیائے سوتر کے مختلف نسخے ملتے ہیں جن میں سوتروں کی تعداد میں معمولی اختلاف پایا جاتا ہے، ان میں "چوکھمبا" (Chowkhamba) ایڈیشن زیادہ مقبول ہے۔

## مندرجات
[تصغیر|[سنسکرت میں اس کتاب کے پہلے دس سوتر|upright=1.3]]

اس کتاب کے پہلے سوتر 1.1.1 میں اپنے دائرۂ کار اور علم کے درج ذیل سولہ زمروں کے متعلق وثوق سے کہا گیا ہے کہ یہ زمرے ذاتی دلچسپی کے کسی بھی میدان میں مہارت حاصل کرنے کا ذریعہ ہیں:

علم کے یہ سولہ زمرے اس کتاب کے بہت سے حصوں کا احاطہ کرتے ہیں۔ نیائے سوتر کا سوتر 1.1.2 اعلان کرتا ہے کہ اس کتاب کا مقصد علم کو مکمل کرنے والے مندرجہ بالا سولہ زمروں کے اطلاق کے ذریعے غلط علم، نقائص اور دکھ سے روح کی نجات کا مطالعہ اور اس کے حصول کو بیان کرنا ہے۔

### علم صحیح کے حصول کے ذرائع
نیائے سوتر اس مقدمے پر زور دیتی ہے کہ "ہر علم فطری طور پر معتبر نہیں ہوتا"، "علم کا بڑا حصہ اس وقت تک مستند نہیں جب تک اسے ثابت نہ کر دیا جائے" اور "سچائی کا وجود برقرار رہتا ہے خواہ ہم انسان اسے جانیں یا نہ جانیں"۔ تاہم فاؤلر کے مطابق یہ کتاب اس بنیاد کو تسلیم کرتی ہے کہ علم کے ہر شعبے میں "کچھ علم بدیہی ہوتا ہے" اور مسلمہ حقیقت کے طور پر موجود ہوتا ہے، جسے نہ تو ثابت کیا جا سکتا ہے اور نہ اسے ثبوت کی ضرورت ہوتی ہے، مثلاً "میں باشعور ہوں"، "میں سوچتا ہوں" اور "روح موجود ہے"۔ مزید برآں یہ کتاب اپنا یہ نظریہ پیش کرتی ہے کہ علم خود بخود ظاہر نہیں ہوتا، بلکہ علم حاصل کرنے کے لیے کوشش کرنی پڑتی ہے اور یہ ایک باضابطہ عمل ہے جو انسان کو صحیح علم سیکھنے اور غلط علم کو ترک کرنے کے قابل بناتا ہے۔

نیائے سوتر کتاب علم حاصل کرنے کے چار معتبر ذرائع (پرمان) ادراک، استنتاج، موازنہ اور معتبر شہادت سے بحث کرتی ہے۔

#### پرتیکش: ادراک
نیائے سوتر کے مطابق ادراک سچا علم حاصل کرنے کا بنیادی اور موزوں ترین ذریعہ ہے۔ اس کتاب کے مطابق دیگر تمام علمیاتی طریقے بلاواسطہ یا بالواسطہ ادراک پر مبنی ہیں اور جس چیز کے بھی "سچا علم" ہونے کا دعویٰ کیا جائے، اس کی تصدیق ادراک سے ہونی چاہیے یا وہ ادراک کے ذریعے تصدیق کے قابل ہونی چاہیے۔ یہ کتاب اسے "نظریۂ ارتکاز" کا نام دیتی ہے، اس نظریے میں براہِ راست یا مضمر ادراک شامل ہے۔ گوتم ادراک کی تعریف اس علم کے طور پر کرتے ہیں جو ایک یا ایک سے زیادہ حواس کے کسی شے یا مظہر کے ساتھ تعلق سے پیدا ہوتا ہے۔ گوتم نے ادراک کے عمل میں موضوع (Subject) اور معروض (Object) دونوں پر بحث کرنے کے لیے کئی سوتر وقف کیے ہیں اور یہ بھی بتایا ہے کہ حواس کب ناقابلِ اعتبار ہو سکتے ہیں۔ نیائے سوتر کے مطابق بینائی کی لغزش یا دیگر حواس کی خطا (अव्यभिचार) شک یا باطل علم کا باعث بن سکتی ہے، جیسا کہ پہلے سے قائم رائے یا متعصبانہ ذہنی کیفیت بھی غلط علم کا سبب بنتی ہے۔

یہ کتاب دعویٰ کرتی ہے کہ "پرتیکش" سے "لوکِک" یا عام علم حاصل ہوتا ہے، جہاں پانچ حواس براہِ راست اور واضح طور پر کسی حقیقت کو پاتے ہیں اور کتاب کے مطابق یہی حقیقی قطعی علم ہے۔ یہ غیر یقینی علم کی تعریف اس طرح کرتی ہے جہاں شک موجود ہو اور کتاب اس کی مثال یہ دیتی ہے کہ شام کے وقت دور سے کسی ساکت شے کو دیکھ کر یہ سوچنا کہ آیا یہ کوئی ستون ہے یا دور کھڑا کوئی آدمی۔ نیائے سوتر کے مطابق ان میں سے بعض صورتوں میں صحیح علم "مجموعی شہادت" کے اصول سے تشکیل پاتا ہے۔ اس کتاب میں "من" (ذہن) کو ایک داخلی حس سمجھا گیا ہے اور یہ اس بات پر منحصر ہے کہ یہ معلومات کو کس طرح شامل، خارج یا اکٹھا کرتا ہے، جس سے یہ صحیح یا غلط علم کی طرف لے جا سکتا ہے۔ یہ تمام افکار کتاب کے بعد کے ابواب میں "اپرمان" (نظریہِ اغلاط) کے عنوان سے مرتب کیے گئے ہیں۔

#### انومان: قیاس

علم کے معتبر ذریعے کے طور پر قیاس کا علمی جواز اور نیائے کا یہ نظریہ ہندوستانی فلسفے (درشن پرمپرا) کے متنوع مکاتب فکر کے لیے ایک اہم پیش رفت رہا ہے اور دیگر مکاتب فکر نے استنتاج کے ذریعے صحیح اور غلط علم کی تمیز سیکھنے کے لیے نیائے کے ماہرین کی طرف رجوع کیا۔ نیائے سوتر میں استنتاج پر مبنی حصے وقت کے ساتھ ساتھ "منطقی قضیہ" (Syllogism) کے ایک جامع رسالے کی شکل اختیار کر گئے۔

نیائے سوتر استنتاج کی تعریف اس علم کے طور پر کرتی ہے جو کسی دوسرے علم کے بعد حاصل ہو یا اس سے اخذ کیا گیا ہو۔ یہ کتاب بتاتی ہے کہ یہ ہمیشہ ادراک کے بعد آتا ہے اور یہ ایک آفاقی رشتہ یا اساسی اصول ہے۔ استنتاج کی ایک شکل "پورووَت" (पूर्ववत्) ہے یا جیسا کہ فاؤلر ترجمہ کرتی ہیں: "علت سے معلول کی طرف"۔ چنانچہ کتاب کے مطابق اگر کوئی راستہ یا سڑک گیلی ہے یا دریا چڑھا ہوا ہے، تو "بارش ہوئی ہے" کا نتیجہ نکالنا ایک معتبر علم ہے۔ سوتروں کا دعویٰ ہے کہ صحیح اور معتبر علم کے لیے دونوں کے درمیان "آفاقی رشتہ" ضروری ہے، یعنی "اگر الف کی تمام صورتوں میں ب سچ ہے تو جب بھی الف کا ادراک ہوگا، ب کا استنتاج درست ہوگا"۔ مزید یہ کہ دونوں کے درمیان ایک علتی تعلق ہوتا ہے، خواہ کوئی اس علت کو جانے یا نہ جانے، لیکن نیائے سوتر کے مطابق استنتاج شدہ علم کے معتبر ہونے کے لیے یہ ضروری نہیں کہ انسان اس کی علت سے بھی واقف ہو۔ کتاب میں درج ہے کہ محض "ساتھ پائے جانے" (coexistence) سے یہ نہیں سمجھ لینا چاہیے کہ ان کے درمیان آفاقی رشتہ ہے، نیز اگرچہ استخراج (Deduction) اور استقرا (Induction) دونوں ہی سچا علم حاصل کرنے کے مفید اور معتبر ذرائع ہیں، تاہم یہ کتاب ان اصولوں کی فہرست بھی دیتی ہے جب یہ طریقہ غلط علم کی طرف لے جا سکتا ہے۔

#### اپمان: موازنہ اور تمثیل
لفظ "اپمان"، فاؤلر کے مطابق، "اپ" (مماثلت) اور "مان" (علم) کا مجموعہ ہے۔ یہ "مماثلت، موازنہ اور تمثیل" کی بنیاد پر علم حاصل کرنے کا ایک ذریعہ ہے اور اسے نیائے اور ہندوستانی درشن پرمپرا کے کئی مکاتب فکر میں معتبر مانا جاتا ہے (لیکن ویشیشک، چارواک یا بدھ مت میں نہیں)۔

نیائے سوتر "اپمان" کی تعریف کسی ایسی چیز کے علم کے طور پر کرتی ہے جو "کسی دوسری مانوس چیز سے اس کی مشابہت" پر مبنی ہو۔ یہ "انومان" (قیاس) سے اس طرح مختلف ہے کہ اس میں براہِ راست یا فوری علتی تعلق کی ضرورت نہیں ہوتی۔ کتاب کے مطابق یہ "پرتیکش" (ادراک) سے اس طرح مختلف ہے کہ اس میں لسانی حوالے (Linguistic referent) اور فرد کے اندر پہلے سے موجود علم کی بنیاد استعمال ہوتی ہے جو اس نے اپنے اساتذہ، دوستوں، خاندان اور بزرگوں سے وراثت میں ملنے والے علم اور سماجی تعاون کے عمل سے سیکھا ہوتا ہے۔ "اپمان" کا طریقہ ثانوی ہے، یہ لسانی حوالے اور سیاق و سباق کے ساتھ مل کر ادراک پر انحصار کرتا ہے۔ موازنہ کوئی الگ تھلگ "پرمان" نہیں ہے، بلکہ بعض اوقات یہ "انومان" اور "شبد" کے علمی طریقوں کے ساتھ مل کر کام کرتا ہے۔ نیائے سوتر میں موازنہ وہ عمل ہے جو مفروضوں، مثالوں اور آزمائشوں کو جذب کرنے کا کام کرتا ہے، جس سے کسی نئی چیز اور اس چیز کے بارے میں جس کے بارے میں پہلے سے علم کا گمان ہو، معروضی اور صحیح علم حاصل ہوتا ہے۔

#### شبد: شہادت اور معتبر ذرائع
شَبد نیائے سوتر میں کسی لفظ یا کسی معتبر ذریعے کی شہادت پر بھروسا کرنے کو کہتے ہیں۔ ہندومت کے تمام روایتی مکاتب فکر بشمول نیائے میں "شبد پرمان" کو علم کا ایک تسلیم شدہ اور معتبر طریقہ مانا گیا ہے، جس کا استدلال یہ ہے کہ ایک انسان کو لاتعداد حقائق جاننے کی ضرورت ہوتی ہے اور دستیاب محدود وقت اور توانائی کے ساتھ وہ ان حقائق اور سچائیوں کا صرف ایک چھوٹا سا حصہ ہی براہِ راست سیکھ سکتا ہے۔ اسے دوسروں، اپنے والدین، خاندان، دوستوں، اساتذہ، آبا و اجداد اور معاشرے کے ہم خیال افراد پر بھروسا کرنا پڑتا ہے تاکہ وہ تیزی سے علم حاصل کر سکے اور اسے دوسروں کے ساتھ بانٹ کر ایک دوسرے کی زندگیوں کو مالامال کر سکے۔ صحیح علم حاصل کرنے کا یہ ذریعہ یا تو زبانی ہوتا ہے یا تحریری، لیکن یہ "شبد" (الفاظ) کے ذریعے ہی ممکن ہے۔ الفاظ کے علاوہ، نیائے سوتر کے مطابق، سچے علم کے ذریعے کے طور پر "شبد" اس بات پر موقوف ہے کہ الفاظ کے معنی، جملوں کی ساخت، سیاق و سباق کے تعین اور ان کے مفہوم پر ایک متفقہ روایت موجود ہو۔ منبع کا معتبر اور قابلِ فہم ہونا بھی ضروری ہے، نیز علم حاصل کرنے والے کو اس منبع سے حاصل ہونے والے علم کو سمجھنے کے قابل ہونا چاہیے۔

منبع کا استناد نہایت اہم ہے اور جائز علم صرف مستند ذرائع کے "شبد" سے ہی حاصل ہو سکتا ہے۔ ہندوستانی درشن پرمپرا کے مکاتب فکر میں اس بات پر بحث ہوئی کہ آیا مصدر و منبع کے اعتبار کو معروضی طور پر کیسے اور کب قائم کیا جا سکتا ہے۔ گوتم نے نیائے سوتر میں ایک معتبر ذریعے کی تعریف پیش کی ہے۔ بعض مکاتب فکر مثلاً چارواک وغیرہ کا کہنا ہے کہ یہ کبھی ممکن نہیں ہے اور اسی لیے ویدوں یا کسی اور کے "شبد" کبھی درست "پرمان" نہیں ہو سکتے۔ دیگر مکاتب فکر اعتبار قائم کرنے کے ذرائع پر بحث کرتے ہیں۔

### درست استدلال کا نظریہ
یہ کتاب اپنے سوتر 1.1.32 اور 1.1.39 میں معتبر دلائل کا نظریہ پیش کرتی ہے، جس کے مطابق ایک معتبر دلیل پانچ اجزا پر مشتمل ہونی چاہیے:

# پرتگیا (प्रतिज्ञा) – دعویٰ یا مفروضہ (جسے ثابت کرنا یا جس کا فیصلہ کرنا مقصود ہو)
# ہیتو (हेतु) – وجہ یا علت (جو مثبت یا منفی ہو سکتی ہے)
# اُداہرن (उदाहरण) – عمومی قاعدہ یا مثال (جس کی آزادانہ طور پر تصدیق ہو چکی ہو یا جو تصدیق کے قابل ہو)
# اپنئے (उपनय) – قاعدے کا اطلاق (صداقت کی جانچ یا اس مخصوص صورت پر مثال کا نفاذ)
# نگِمن (निगमन) – نتیجہ (جس سے یہ واضح ہو کہ مفروضہ درست، غلط یا مشکوک ہے)

کتاب ان میں سے ہر ایک کی تعریف کرتی ہے اور حکیمانہ انداز میں ان پر بحث کرتی ہے۔

درست استدلال کی ایک مثال درج ذیل ہے:

# پہاڑی پر آگ لگی ہے۔ (دعویٰ)
# کیونکہ پہاڑی پر دھواں اٹھ رہا ہے۔ (وجہ)
# جہاں کہیں دھواں ہوتا ہے، وہاں آگ ہوتی ہے۔ (عمومی قاعدہ)
# پہاڑی پر دھواں موجود ہے۔ (اطلاق)
# لہٰذا پہاڑی پر آگ لگی ہے۔ (نتیجہ)

### شک اور نامکمل علم کا نظریہ
نیائے سوتر میں سنشے (संशय، شک) کی تعریف اور اس پر بحث دیگر مقامات کے علاوہ سوتر 1.1.23، 2.1.1 سے 2.1.7 تک، 3.2.1 اور 4.2.4 میں کی گئی ہے۔ یہ بحث ہندو فلسفے کے دیگر مکاتب فکر میں پائی جانے والی بحثوں سے مماثلت رکھتی ہے اور ویشیشک مکتب فکر میں کناڈ کے پیش کردہ شک کے نظریے کی توسیع کرتی ہے، تاہم یہ چارواک کے نظریۂ شک اور اس کے نتیجے میں پیدا ہونے والے اس خیال سے اختلاف کرتی ہے کہ "تجرباتی علم کبھی حاصل ہی نہیں ہو سکتا"۔

نیائے سوتر کے مطابق شک کا نظریہ اس مقدمے سے شروع ہوتا ہے کہ شک انسان کے عمل تعلم کا ایک حصہ ہے اور یہ اس وقت پیدا ہوتا ہے جب کسی معلوم شے کے بارے میں متصادم امکانات موجود ہوں۔ شک نہ تو کوئی غلطی ہے اور نہ علم کی عدم موجودگی، بلکہ یہ غیر یقینی صورت حال کی ایک شکل ہے اور ادھوری یا متضاد معلومات کی صورت میں امکانات کے ساتھ انسانی کشمکش کا نام ہے۔ یہ ایک ایسا علم ہے جو جزوی طور پر معتبر اور جزوی طور پر غیر معتبر ہو سکتا ہے، لیکن شک علم کی ایک ایسی شکل ہے جس کی اپنی ایک مثبت قدر ہے۔ کتاب اس بات پر زور دیتی ہے کہ شک دراصل "مزید تحقیق کی طرف بڑھنے" کی ایک دعوت ہے۔ ان سوتروں کے مطابق تحقیق کے اس عمل میں حصول علم کے چاروں ذرائع (ادراک، قیاس، موازنہ اور شہادت) مفید ثابت ہو سکتے ہیں، لیکن شک بیک وقت ایک نفسیاتی کیفیت اور علم تک پہنچنے کا ایک ذریعہ ہے، یہ بذاتِ خود کوئی معتبر علم نہیں ہے۔

### ہیت وابھاس، مغالطوں کا نظریہ
نیائے سوتر غلطی یا خطا کی تعریف اس علم، رائے یا نتیجے کے طور پر کرتی ہے جو کسی شے کی اصل حقیقت سے مختلف ہو۔ گوتم اس کتاب میں بیان کرتے ہیں کہ غلطی ہمیشہ ادراک کے عمل یا "داخلی ذات" (Subjective self) میں ہوتی ہے، معروض (Object) میں نہیں۔ یہ طالب علم کا فرض ہے کہ وہ اپنے مفروضوں اور تجربات کے ذریعے اپنے علم کی صداقت کی جانچ کرے؛ نہ تو علم کا معروض اور نہ بذاتِ خود علم غلطیوں کا ذمہ دار ہے، بلکہ صرف طالبِ علم اور اس کے ادراک کا طریقۂ کار اس کا ذمہ دار ہے۔ راؤ کے مطابق مغالطے کے نظریے پر نیائے کے افکار ادویت ویدانت، بدھ مت اور میمانسا کے مکاتب فکر سے مماثلت رکھتے ہیں اور ان مدارس نے غالباً ایک دوسرے پر اثر ڈالا ہے۔

یہ کتاب اپنے سوتر 1.2.4 میں پانچ طرح کے استدلالی مغالطوں (हेत्वाभास) کی نشان دہی اور ان سے بچنے کی تاکید کرتی ہے اور بعد کے سوتروں میں ان پر تفصیلی بحث کرتے ہوئے بتاتی ہے کہ یہ مغالطے غلط علم کی طرف لے جاتے ہیں، جبکہ درست استدلال (हेतु) علم صحیح کا سبب بنتا ہے۔ نیائے سوتر کے مطابق ان پانچ مغالطوں سے بچنا ضروری ہے اور ساتھ ہی ان مناظرانہ چالوں پر بھی نظر رکھنی چاہیے جنھیں وہ لوگ استعمال کرتے ہیں جن کا مقصد سچا علم حاصل کرنا نہیں ہوتا۔ گنیری کے مطابق اس کتاب میں بیان کردہ پانچ جعلی استدلال یہ ہیں:

# آوارہ یا بے قاعدہ استدلال (نیائے سوتر 1.2.5)
# متضاد استدلال (نیائے سوتر 1.2.6)
# غیر ثابت شدہ استدلال (نیائے سوتر 1.2.8)
# جوابی استدلال (نیائے سوتر 1.2.7)
# بے وقت یا غیر موزوں استدلال (سارا وقت حد سے زیادہ عمومی یا مسترد شدہ استدلال، نیائے سوتر 1.2.9)

### نظریۂ علیت
نیائے سوتر میں علیت اور علتی تعلقات (کارن، कारण) پر کئی ابواب وقف کیے گئے ہیں، بالخصوص کتاب کی چوتھی جلد اس موضوع کے لیے مخصوص ہے۔ فاؤلر کے مطابق نیائے کے نقطہ نظر سے اسباب اپنے معلولات کے لیے "لازمی اور غیر مشروط طور پر مقدم" ہوتے ہیں۔ ایک مخصوص معلول ایک مخصوص سبب سے پیدا ہوتا ہے (اسباب میں کثرت کو تسلیم کیا گیا ہے)۔ ایک مخصوص سبب ایک مخصوص معلول ہی پیدا کرتا ہے اور کوئی دوسرا نہیں (معلول میں کثرت یا متضاد معلول کو تسلیم نہیں کیا گیا)۔ سبب کے لیے کوئی باہمی تبادلہ (Reciprocity) نہیں ہو سکتا؛ یا تو ہم سبب کو سمجھنے میں غلطی کر رہے ہیں یا معلول کو پانے میں۔ یہ کتاب بعید یا مافوق الفطرت اسباب کو مسترد کرتی ہے اور اس بات کو بھی رد کرتی ہے کہ صفات (Qualities) اسباب ہو سکتی ہیں۔ اسباب فوری طور پر مقدم ہوتے ہیں، اسباب وقت کے لحاظ سے معلول سے پہلے موجود ہوتے ہیں اور کسی چیز کو جاننے کا مطلب معلول اور اس کے مخصوص سبب یا اسباب کو سمجھنا ہے۔

یہ کتاب اسباب کی تین اقسام کی نشان دہی کرتی ہے – خلقی یا مادی سبب (समवायिकारण)، غیر خلقی سبب (असमवायिकारण) اور محرک سبب (निमित्तकारण)۔ کتاب کے مطابق، یہ اسباب درویہ (جوہر)، *[[گن]]* (صفت) اور *کرم* (عمل) سے پیدا ہوتے ہیں۔

### نفی کا نظریہ
یہ کتاب "منفی وجود" (Negative entities) کے نظریے کی بنیاد رکھتی ہے، جس کے تحت کسی شے کے ہونے اور نہ ہونے، یعنی موجودگی اور عدم موجودگی دونوں کو صحیح اور مفید علم تصور کیا جاتا ہے۔ میز پر کسی کتاب کی عدم موجودگی یا کسی تصویر میں مخصوص رنگ کا نہ ہونا، میز یا تصویر کی مثبت طور پر تصدیق شدہ خصوصیات کے ساتھ ساتھ اس کے علمیاتی عمل میں اپنا ایک مقام رکھتا ہے۔

### نیائے سوتر میں خدا کا تصور
ابتدائی نیائے مکتب فکر کے دانش وروں نے "ایشور" کے اس مفروضے پر غور کیا تھا کہ وہ ایک خالق خدا ہے جو برکات، انعامات اور ثمرات عطا کرنے کی قدرت رکھتا ہے۔

نیائے سوتر کی چوتھی جلد کے پہلے باب میں اس بات کا جائزہ لیا گیا ہے کہ کائنات میں موجود اشیا (زندگی اور مادہ) کی تخلیق اور تباہی کا سبب کیا ہے۔ اس میں "ایشور" سمیت کئی مفروضوں پر غور کیا گیا ہے۔ سوتر 19 سے 21 تک یہ دعویٰ کیا گیا ہے کہ ایشور موجود ہے اور وہی علت ہے، پھر اس دعوے کے نتیجے کو بیان کیا گیا ہے، اس کے بعد اس کے برعکس شواہد پیش کیے گئے ہیں اور تضاد کی بنیاد پر یہ نتیجہ اخذ کیا گیا ہے کہ یہ مفروضہ غیر معتبر ہونا چاہیے۔

نیائے مکتب فکر کے دوسرے دانش وروں نے اس سوال پر دوبارہ غور کیا اور اس کے دلائل پیش کیے کہ خدا (ایشور) کیا ہے اور ایشور کے وجود کو ثابت کرنے کے لیے مختلف براہین پیش کیے۔ مثال کے طور پر پانچویں صدی عیسوی کے نیائے دانش ور پَرَشَست پاد نے خدا کے تصور پر دوبارہ بحث کی۔ ان کے بعد ادین آئے، جنوں نے اپنی کتاب نیائے کسمانجلی میں نیائے سوتر کے مندرجہ بالا سوتر 4.1.21 میں لفظ "یہ" کی تشریح "انسانی عمل" اور "اسے" کی تشریح "ایشور" سے کی۔ پھر انبوں نے ایشور کے وجود کو ثابت کرنے کے لیے جوابی دلائل تیار کیے، یہ وہ استدلال تھا جس نے سنہ عیسوی کے دوسرے ہزارے کے نو نیائے (Neo-Nyaya) اور دیگر ہندو روایات میں خدا کے حوالے سے مباحث اور اختلافات کو تقویت دی۔

### روح، ذاتی وجود اور داخلی آزادی

نیائے سوتر کی تیسری کتاب کا بڑا حصہ "ذات" (روح، آتما) کے مقدمے، اس کی ماہیت اور علم کے ساتھ اس کے تعلق، دکھوں سے نجات اور داخلی آزادی (موکش) کے لیے وقف کیا گیا ہے۔

### فلسفہ: یوگا کی ایک شکل
اسٹیفن فلپس کے مطابق نیائے سوتر کے سوتر 4.2.42 سے 4.2.48 یہ بیان کرتے ہیں کہ "فلسفہ دراصل یوگا ہی کی ایک شکل ہے"۔

یہ کتاب سوتر 4.2.42 میں پرسکون مقامات جیسے کہ جنگل، غار یا ریت کے ساحل پر یوگا کے مراقبے کی ترغیب دیتی ہے اور سوتر 4.2.46 میں کہا گیا ہے کہ طالب علم کو یوگا کے یم، نیم اور روحانیت کے ذریعے اپنی روح کو پاک کرنا چاہیے۔ اس کتاب میں مراقبہ کو قابل قدر اور مستحسن عمل بتایا گیا ہے اور اکش پاد گوتم کے بعد آنے والے نیائے دانش وروں نے اس پر سیر حاصل بحث کی ہے۔ مثال کے طور پر واتسیاین نے نیائے سوتر کی اپنی تفسیر میں لکھا ہے کہ مراقبہ وہ عمل ہے جو ذہن کو اپنی روح سے جوڑنے کے قابل بناتا ہے، جس کے ساتھ سچائی تک پہنچنے کا شعوری اشتیاق بھی شامل ہوتا ہے؛ ایسا مراقبہ سچا علم حاصل کرنے کے لیے ایک لازمی مشق ہے۔

نیائے سوتر کے سوتر 4.2.47 اور 4.2.48 میں درج ہے کہ انسان کو صحیح علم حاصل کرنے کے ذرائع کا مطالعہ کرنا چاہیے اور دوسرے صاحب علم، مخلص اور حسد سے پاک طالب علموں سے بحث و مباحثہ کرنا چاہیے۔ فلپس کے ترجمے کے مطابق، نیائے سوتر کی رو سے اپنی گفتگو کی نوعیت کا فیصلہ کرتے وقت انسان کو "ذاتی کردار کے ساتھ ساتھ مخالف کے عقائد کی نوعیت" کو بھی ملحوظ رکھنا چاہیے۔ کتاب اس بات پر بھی زور دیتی ہے کہ بعض صورتوں میں معاندانہ رویہ رکھنے والے مخالفین سے بحث سے بچنا ہی بہتر ہے اور علم کے تحفظ کے لیے ایسے طریقے استعمال کرنے چاہئیں جیسے "بیجوں کی نشو و نما کی حفاظت کے لیے باڑ لگائی جاتی ہے"۔

## تفاسیر
نیائے سوتر کی قدیم ترین اور مکمل دستیاب بھاشیہ (جائزہ اور تفسیر) واتسیاین کی تحریر کردہ ہے۔ خود اس تفسیر کے بھی کئی ثانوی اور ثلثی بھاشیے لکھے گئے۔ واتسیاین کی اس تفسیر کا زمانہ باختلاف آرا پانچویں صدی عیسوی یا اس سے بہت پہلے تقریباً دوسری صدی قبل مسیح بتایا جاتا ہے۔ اس کتاب کی دستیاب ایک اور مقبول تفسیر نویں صدی عیسوی کے قریب واچسپتی مشرا سے منسوب ہے۔

نیائے سوتر سے متاثر دوسری تاریخی ہندوستانی تفاسیر اور تصانیف جو اب تک دستیاب ہیں، ان میں چھٹی صدی عیسوی کے ادیوتکر کی "نیائے وارتکا"، چھٹی صدی عیسوی کے بھوی وِکت کی "نیائے بھاشیہ ٹیکا"، ساتویں صدی کے اوِدھ کرنا کی ایک اور "نیائے بھاشیہ ٹیکا"، نویں صدی کے بھاسر وگیہ کی "نیائے بھوشن"، نویں صدی کے کشمیری دانش ور جینت بھٹ کی "نیائے منجری"، دسویں صدی کے کرناٹکی دانش ور تری لوچن کی "نیائے پرکِرنکا" اور دسویں صدی کے بنگالی دانش ور سری دھر کی "نیائے کندلی" نمایاں ہیں۔

دوسری بہت سی تفاسیر کا حوالہ ہندوستان کی تاریخی کتابوں میں ملتا ہے، لیکن ان کے نسخے یا تو ضائع ہو چکے ہیں یا ابھی تک دریافت نہیں ہو پائے۔ گیارھویں سے بارھویں صدی عیسوی کے آس پاس اُدین نے ایک بنیادی کتاب تحریر کی جس نے نیائے سوتر میں موجود استدلال پر اپنی بنیاد رکھی اور اس کے نظریات کو مزید فروغ دیا۔ اُدین کی تصنیف نے نو نیائے مکتب فکر کی بنیاد فراہم کی۔ تیرھویں یا چودھویں صدی کے ہندو دانش ور گنگیش نے گوتم کی نیائے سوتر اور اُدین کی نو نیائے کاوش کو یکجا کر کے ایک اہم کتاب تتو چنتامنی تالیف کی، جسے ہندو دانش وران ایک شاہکار کتاب تسلیم کرتے ہیں۔

## اثرات
### آتما اور ان آتما کے مباحث پر اثرات
نیائے سوتر ان تاریخی مباحث کی بنیادوں میں سے ایک رہی ہے جو ہندومت کے اس مقدمے کہ پرش (روح، حقیقتِ اصلیہ) اور آتما (ذات، روح) کا وجود ہے اور بدھ مت کے اس مقدمے کہ کائنات میں خلا (شونیتا) اور ان آتما (روح کا عدم وجود) ہے، کے درمیان جاری رہے۔ نیائے سوتر کے کئی ابواب، جیسے کہ باب 3.2، 4.1 اور 4.2 کے سوتروں میں بدھ مت کے مقدمات اور ان کی تردید کے دلائل ملتے ہیں۔ یہ کتاب اس بحث میں نہایت موثر رہی۔ دوسری صدی کے بودھی دانش ور ناگ ارجن بیان کرتے ہیں کہ نیائے مکتب فکر اور بدھ مت کے درمیان روح (آتما) کے تصور اور ویدوں کے بارے میں نظریات پر اختلاف ہے اور نیائے سوتر کے سوتر 4.2.25 میں بدھ مت کے مادھمک نظام پر اعتراض کیے گئے ہیں۔

ناگ ارجن کی تصنیف "مادھمک کارکا"، دیگر ہندو کتابوں کے ساتھ ساتھ نیائے سوتر کو بھی اپنی تنقید کا نشانہ بناتی ہے تاکہ وہ اپنے غیر ذات اور خلا کے نظریے کو قائم کر سکیں۔ اس کتاب اور "وِگرہ ویا وَرتنی" میں وہ نیائے سوتر کی بنیاد میں موجود "پرمانوں" (علم کے ذرائع) کو چیلنج کر کے خلا کا ثبوت پیش کرتے ہیں۔ اپنی تصنیف "پرمان وِہیتن" میں ناگ ارجن، گوتم کی نیائے سوتر میں موجود علم کے ان تمام سولہ زمروں کا جائزہ لیتے ہیں جو نیائے کی اس بحث کی بنیاد ہیں کہ "روح موجود ہے اور نجات کے عمل میں روح کی ماہیت کیا ہے"۔ وہ ان پر یہ کہتے ہوئے تنقید کرتے ہیں کہ یہ زمرے اضافی ہیں اور اسی وجہ سے غیر حقیقی ہیں۔ سنجیت سادھوکھان کے مطابق ناگ ارجن کی تصانیف اور گوتم کی نیائے سوتر نے واتسیاین کے کام کو متاثر کیا، جنجوں نے ناگ ارجن کے نظریہ خلا کو ناقص قرار دیا ہے اور ان کے اس نظریے کی تردید میں دلائل پیش کیے کہ "علم کے معروضات غیر حقیقی ہیں، جیسے کوئی خواب، جادوگری کا کرتب یا سراب"۔ تاہم ایسا کرنے سے پہلے انھوں نے یہ ثابت کیا کہ نیائے سوتر میں موجود استدلال اور علم کا نظریہ معتبر ہے۔

بدھ مت کا یہ مقدمہ کہ تمام اشیا اپنی فطرت میں منفی ہیں (کیونکہ کسی شے کی ماہیت دیگر اشیا سے اس کے فرق سے متعین ہوتی ہے) یا ہندو مکتب فکر کا وہ مقدمہ جو بدھ مت کے اس نظریے کی تردید کرتا ہے، کس حد تک قبول کیے گئے ہیں، یہ اب بھی غیر واضح ہے؛ کیونکہ عدمیت (nothingness) کو ثابت نہیں کیا جا سکتا اور روح کے وجود کا دعویٰ خالصتاً ذاتی احساس اور تجربے کی بنیاد پر کیا گیا ہے۔

### ویدانتی روایات پر اثرات
نیائے سوتر ہندو فلسفے کے ویدانتی مکاتب فکر کے لیے نہایت موثر رہی ہے اور اس نے ان مکاتب فکر کو علمیاتی بنیادیں فراہم کی ہیں۔ ہاجیمے ناکامورا کے مطابق قبل مسیح کے پہلے ہزارے کی ابتدائی دھرم سوتروں میں "نیائے" اور "میمانسا" کے الفاظ ہم معنی تھے۔ وقت گزرنے کے ساتھ نیائے، میمانسا اور ویدانت تین الگ الگ لیکن باہم مربوط مدارسِ فکر بن گئے۔

## تراجم
* نند لال سنہا، مہامہوپادھیائے ستیش چندر ودیا بھوشن، "The Nyaya Sutras of Gotama"، دی سیکرڈ بکس آف دی ہندوز، 1930ء؛ موتی لال بنارسی داس، 1990ء اشاعتِ نو، ؛ منشی رام منوہر لال اشاعتِ نو، 2003ء، ۔
* گنگا ناتھ جھا، "Nyaya- Sutras of Gautama" (چار جلدیں)، موتی لال بنارسی داس، 1999ء اشاعتِ نو، ۔

## مزید دیکھیے
* نیائے

## حواشی

## حوالہ جات

## مزید پڑھیے
* J Ganeri (2001ء), Indian Logic: A Reader, Routledge, 
* Sue Hamilton, *Indian Philosophy: A Very Short Introduction* (Oxford University Press, 2001ء) 
* B.K. Matilal, *Epistemology, Logic, and Grammar in Indian Philosophical Analysis* (Oxford University Press, 2005ء) 
* J.N. Mohanty, *Classical Indian Philosophy* (Rowman & Littlefield, 2000ء) 

## بیرونی روابط
* نیائے سوتر از گوتم، ایس سی ودیا بھوشن (1913ء)، انگریزی ترجمہ
* گوتم کی نیائے سوتر بغیر کسی تفسیر کے، سنسکرت متن کا GRETIL نسخہ، یونیورسٹی آف گوٹنجن، جرمنی
* نیائے سوتر: دیوناگری، ایک SARIT اقدام، جرمن ریسرچ فاؤنڈیشن
* گوتم کی نیائے سوتر واچسپتی مشرا کی تفسیر کے ساتھ "نیائے وارتیکا تاتپریہ ٹیکا"، سنسکرت متن کا GRETIL نسخہ، یونیورسٹی آف گوٹنجن، جرمنی
* گوتم: نیائے سوتر واتسیاین کی تفسیر کے ساتھ "نیائے بھاشیہ"، سنسکرت متن کا GRETIL نسخہ، یونیورسٹی آف گوٹنجن، جرمنی

زمرہ:علمیاتی ادب
زمرہ:منطق کی تاریخ
زمرہ:ادبیات منطق
زمرہ:مابعد الطبیعیاتی ادب
زمرہ:نیائے
زمرہ:سوتر (ہندومت)
زمرہ:دوسری صدی قبل مسیح کی کتابیں
زمرہ:قدیم ہندوستانی ادب
زمرہ:سنسکرت ادب